
I.
Charakteristika

1.   Garáže sa delia podľa
a) typu na jednotlivé, radové (zložené z jednotlivých garáží) a hromadné (zložené z jednotlivých stanovíšť), 

b) výškovej úrovne na nadzemné a podzemné,

c) počtu podlaží na jednopodlažné a viacpodlažné.

2.  V hromadných garážach sa predpokladá veľké rozšírenie požiaru, nakoľko celú garáž alebo jej časť tvorí jeden požiarny úsek a v krátkom čase môže byť požiarom zasiahnutých niekoľko vozidiel. Hromadné garáže sú v niektorých prípadoch vybavené elektrickou požiarnou signalizáciou, stabilným hasiacim zariadením, nástenným hydrantom alebo vzduchotechnikou.

3.  Jednotlivé garáže a radové garáže tvoria samostatné požiarne úseky a šírenie požiaru je obmedzené stavebnými konštrukciami. Možno predpokladať, že v garážach sú uskladnené pohonné látky, mazivá alebo pneumatiky.

4.  Pri požiaroch garáží možno predpokladať rýchle šírenie požiaru, vznik vysokej teploty, silné zadymenie garáží a priľahlých objektov. Splodiny horenia sú veľmi toxické. Vzhľadom na množstvo uskladnenia nebezpečných látok, tlakových nádob a garážovaných vozidiel hrozí nebezpečenstvo výbuchu.

II.

Úlohy a postup činnosti
1.   Pri prieskume treba zistiť
a) pásmo horenia a rozsah požiaru najmä v prípade hromadných garáží s využitím elektrickej požiarnej signalizácie, ifrakamier a detektorov tepla,

b) polohu ohrozených osôb v zadymenom priestore, napríklad s využitím infrakamery,

c) zásahové cesty a únikové cesty, pričom treba využiť dokumentáciu zdolávania požiarov,

d) možné cesty šírenia požiaru,

e) pásmo zadymenia vrátane ohrozených priľahlých objektov,

f) nutnosť použitia dýchacej techniky a ochranných oblekov proti sálavému teplu.

2.  Pri zásahu treba zvoliť taktiku ako pri silnom zadymení vrátane vhodného použitia hasiacich látok a prúdnic (rozprášený prúd alebo  pena).

3.  Odporučené minimálne sily a prostriedky:

a) jednotlivé garáže – jeden útočný prúd,

b) radové garáže – jeden útočný prúd a ďalší prúd v zálohe v prípade šírenia požiaru do ďalších garáží,

c) hromadné garáže – najmenej dva útočné prúdy, napríklad bojové rozvinutie 1C prúd a doplniť rozdeľovač a druhý C prúd.

4.    Smer nasadenia:

a) jednotlivé a radové garáže (pri ich otvorení treba byť mimo garážových dverí, nakoľko hrozí nebezpečenstvo výbuchu a popálenia),

b) hromadné garáže 
1b. chránenými únikovými cestami na poschodia pod miestom požiaru (spravidla nie sú zadymené) a ďalej po spojovacích komunikáciách k miestu požiaru),

 2b. v priestore vjazdu alebo výjazdu vozidiel a po spojovacích komunikáciách, ktoré je vhodné použiť v prípade, ak únikové cesty nie sú chránené alebo v prípade nadzemných garáži, 

 c) 
súčasne s horením konštrukcie budovy nasadiť aj prúdy k horiacim                   automobilom, podľa možnosti zabrániť výbuchu automobilových nádrží,

 d)   požiarny útok vykonávať už v priebehu evakuácie vozidiel (po vlastnej osi  alebo vyťahovaním).                             

5.   Záchrana osôb a majetku sa vykonáva
a) v garáži, kde je potrebné vyhľadať osoby nachádzajúce sa v jej priestoroch (možnosť využitia infrakamier) a evakuovať ich spravidla s použitím dýchacej techniky,
b) v priľahlých objektoch (hromadné garáže sú budované pod obchodnými domami, hotelmi, kultúrnymi centrami a spoločenskými centrami, obytnými budovami a podobne), kde môže dôjsť k zadymeniu; v prípade potreby treba vykonať evakuáciu osôb, najmä ak ide obchodné domy, kultúrne zariadenia a spoločenské zariadenia a podobne,
c) organizovať a zabezpečiť včasnú evakuáciu automobilov; evakuáciu vozidiel vykonávať po vlastnej osi alebo vyťahovaním, pritom využiť aj zamestnancov týchto zariadení. 

6.   Vetranie môže byť
a) prirodzené (spravidla je málo účinné)

1a.  v jednotlivých garážach – vetranie dverami, prípadne oknami,

2a. v radových garážach – vetranie garážového státia dverami alebo oknami,  vetranie okolia,

3a.  v nadzemných hromadných garážach – vetranie s využitím vetracích otvorov a vjazdových dverí,

4a. v podzemných hromadných garážach – vetranie s využitím vetracích otvorov a vjazdových dverí,
      b)  nútené (pretlakové, podtlakové)

1b. v jednotlivých garážach – v prípade pretlakovej ventilácie je obťažné vytvoriť odvodový otvor,

 2b. 
v radových garážach – v garážovom státí je v prípade pretlakovej ventilácie obťažné vytvoriť odvodový otvor;  možno však vetrať okolie,

 3b. v nadzemných hromadných garážach – ako privádzací otvor možno využiť vjazd do garáží, pričom odvodové otvory sú vetracie otvory,

  4b. v podzemných hromadných garážach – ako privádzací otvor možno využiť vstup z únikovej cesty, pričom odvodovým otvorom je vjazd; ak nemožno vytvoriť privádzací otvor a vzduchotechnika nestačí svojím výkonom odsávať, možno použiť ventilátory v priestore vjazdu medzi poschodiami na urýchlenie prirodzeného prúdenia splodín.

III.

Očakávané zvláštnosti



Pri požiaroch garáží treba počítať s týmito komplikáciami:

a) rozsiahle priestory garáží a priľahlých priestorov vyžadujú väčší počet síl a prostriedkov na vykonanie prieskumu (niekoľko prieskumných skupín),
b) prítomnosť vozidiel na plynový pohon,
c) nebezpečenstvo výbuchu (propán-butánové fľaše, zváracie súpravy alebo farby),
d) nutnosť evakuácie priľahlých priestorov,
e) skladovanie rôznych materiálov a konštrukcií,
f) dlhý čas voľného šírenia sa požiaru (neskoré zistenie požiaru),
g) obťažný prístup – najmä do hromadných garáží bez obsluhy (elektricky ovládané dvere), obťažný vstup do únikových ciest (bezpečnostný systém),
h) pri odvetrávaní sa nemožno spoliehať na ventilačný systém objektu (malý výkon),
i) rozšírenie požiaru vytekajúcimi pohonnými látkami z vozidiel do technologických kanálov alebo do zariadení budov,
j) zvýšený a  ťažko zistiteľný počet osôb v hromadných garážach (napríklad v obchodných centrách a v kultúrnych centrách),
k) riešenie náhradného spojenia so zasahujúcimi hasičskými jednotkami (používanie rádiostanice najmä v hromadných garážach je obmedzené z dôvodu slabého signálu alebo žiadneho signálu).

